| "Rebel Rebel"David Bowie |
| --- |
| Singlen "Rebel Rebel" kansikuva |
| Singlen tiedot |
|  Albumilta | *Diamond Dogs* |
|  Julkaistu | 15. helmikuuta 1974 |
|  Formaatti | 7"-single |
|  Tekijä(t) | David Bowie |
|  Tuottaja(t) | David Bowie |
|  Tyylilaji | glam rock |
|  Kesto | 04.22 |
|  Levy-yhtiö | RCA Records |
| Listasijoitukset |
|  Yhdistynyt kuningaskunta – 5.   Yhdysvallat – 64. 
Kts. lisää listasijoituksia |
| David Bowien muut singlet |
| "Sorrow"1973 | "Rebel Rebel"1974 | "Rock ’n’ Roll Suicide"1974 |

**Rebel Rebel** on brittiläisen muusikon David Bowien vuonna 1974 julkaistu kappale ja single albumilta *Diamond Dogs*. Se ylsi brittilistan viidenneksi, ja pääsi top 10:een myös muutamassa Manner-Euroopan valtiossa. "Rebel Rebel" oli Bowien viimeinen hitti, joka edusti tyyliltään selkeästi glam rockia.

Singlen B-puolena käytettiin jo vuoden 1971 albumilla *Hunky Dory* ilmestynyttä kappaletta "Queen Bitch".

Kappaleen rakenne ja sanoitus
-----------------------------

"Rebel Rebel" oli David Bowien viimeinen selkeää glam rockia edustanut single. Sitä on pidetty yhtenä Bowien harvoista hyvin kaavamaisista pop-lauluista, ja samalla eräänlaisena uutena versiona hänen aiemmasta singlekappaleestaan "The Jean Genie" (1973). Sitä on myös verrattu tyylillisesti The Rolling Stones -yhtyeen materiaaliin. Kappaleessa on myös sanottu olevan tarttuva kitarariffi, ja soolokitaristina toimii tavallisuudesta poiketen Bowie itse. Bowie kertoi haastattelussa vuonna 2003, että kappaleessa kuultavaa riffiä käyttivät kaikki nuoret kitaristit testatessaan kitaroita paikallisessa soitinliikkeessä.

Sanoitus kertoo pojasta, joka kapinoi vanhempiaan vastaan käyttämällä meikkiä ja pukeutumalla naisten vaatteisiin. Androgyyninen pukeutuminen oli osa Britanniassa suosittua glam rock -genreä, jota David Bowie itse tuolloin edusti. Sanoituksen onkin sanottu kiteyttävän 1970-luvun alun sukupuolten erojen hämärtymisen.

*Diamond Dogs* -albumin kiertueella kappale soitettiin kabareeblues-tyylisenä.

Bowie on kertonut kappaleen riffistä myös omasta mielestään huvittavan tarinan. Hän oli aikoinaan lontoolaisessa hotellissa yrittäen nukkua, kunnes myöhään illalla hotellin yläkerrasta alkoi kuulua "Rebel Rebelin" riffiä huonosti soitettuna. Bowie käveli yläkertaan ja hakkasi huoneen oveen aikeissaan opettaa soittamaan kappale oikein. Kun ovi avautui, paljastui soittajaksi tennislegenda John McEnroe.

Julkaisu ja vastaanotto
-----------------------

"Rebel Rebel" -single ilmestyi helmikuussa 1974, ja se ylsi Britanniassa sijalle 5 seitsemän listaviikon aikana. Yllättävän alhaiseen sijoitukseen on pidetty syynä sitä, että Bowie ei mainostanut singleä televisiossa. Korkeimman tunnetun sijoituksen "Rebel Rebel" saavutti Irlannissa sijan 2 muodossa. Kappale ylsi top 10:een myös Alankomaissa, Norjassa ja Suomessa. Yhdysvalloissa julkaistiin singlenä kolme kuukautta Britannian-julkaisun jälkeen kappaleen vaihtoehtoinen versio, joka ylsi Billboard-listan sijalle 64. Kyseinen harvinainen versio, jossa Bowie soittaa itse kaikki instrumentit, on julkaistu myöhemmin muun muassa *Sound+Vision*-kokoelmalevyllä.

Kappaleesta ovat myöhemmin tehneet cover-version muun muassa Tegan and Sara, Bay City Rollers, Dead or Alive, Sigue Sigue Sputnik, Def Leppard, Lenny Kravitz, Joan Jett and the Blackhearts sekä Arto Sotavalta.

### Listasijoitukset

| Valtio | Korkein sijoitus | Listaviikot | Nousu listalle | Lähde |
| --- | --- | --- | --- | --- |
|  Irlanti | 2. | 5 | 28.2.1974 |  |
|  Iso-Britannia | 5. | 7 (top 50) | 23.2.1974 |  |
|  Suomi | 7. |  | maaliskuu 1974 |  |
|  Alankomaat | 8. | 6 (top 30) | 2.3.1974 |  |
|  Norja | 9. | 3 (top 10) | viikko 14/1974 |  |
|  Ranska | 12. | 12 | 19.2.1974 |  |
|  Kanada | 30. |  | 15.6.1974 |  |
|  Länsi-Saksa | 33. |  | viikko 14/1974 |  |
|  Yhdysvallat | 64. |  | 1974 |  |

Kappaleet singlellä
-------------------

**A-puoli**

1. Rebel Rebel – 4.22 (säv. Bowie)

**B-puoli**

1. 
2. Queen Bitch – 3.14 (säv. Bowie)

Lähteet
-------

Buckley, David: *David Bowie*. (Strange Fascination. David Bowie: The Definitive Story, 1999.) Suomentanut Hannu Tervaharju. Helsinki: Like, 2002. ISBN 951-578-896-X. 

### Viitteet

1. ↑  Rebel Rebel / Queen Bitch by David Bowie: Reviews and Ratings - Rate Your Music rateyourmusic.com. Viitattu 7.4.2011.  (englanniksi)
2. ↑  Chart Stats - David Bowie - Rebel Rebel chartstats.com. Viitattu 6.4.2011.  (englanniksi)
3. 1 2 3  David Bowie - Rebel Rebel (Nummer) dutchcharts.nl. Viitattu 6.4.2011.  (hollanniksi)
4. 1 2 3 4  David Bowie - Rebel Rebel (Song) norwegiancharts.com. Viitattu 6.4.2011.  (englanniksi)
5. 1 2 3  Pennanen, Timo: *Sisältää hitin. Levyt ja esittäjät Suomen musiikkilistoilla vuodesta 1972*, s. 107. Helsingissä: Otava, 2006. ISBN 978-951-1-21053-5.
6. 1 2 3 4  Buckley 2005, s. 224.
7. 1 2 3  Immonen, Tenho: *David Bowie. Rockin kameleontti*, s. 67. Tampere: Pop-kirja, 2005. ISBN 952-5546-09-8.
8. 1 2 3 4  Rebel Rebel by David Bowie Songfacts songfacts.com. Viitattu 6.4.2011.  (englanniksi)
9. ↑  Buckley 2005, s.237.
10. 1 2  Chart Stats - David Bowie - Rebel Rebel chartstats.com. Viitattu 6.4.2011.  (englanniksi)
11. 1 2  The Irish Charts - All there is to know (Hakusanalla "Rebel Rebel") irishcharts.ie. Viitattu 7.4.2011.  (englanniksi)
12. ↑  Tegan And Sara - Rebel Rebel (cover Song Originally By David Bowie) lyricstime.com.  Arkistoitu 20.5.2009. Viitattu 7.4.2011.  (englanniksi)
13. ↑  Search Results - The Covers Project coversproject.com.  Arkistoitu 13.2.2015. Viitattu 7.4.2011.  (englanniksi)
14. ↑  Hakutulos kappaleelle Rebel Rebel aanitearkisto.fi. Viitattu 7.4.2011. [vanhentunut linkki]
15. ↑  InfoDisc: Tout les Titres par Artiste (Listasta "David BOWIE") infodisc.fr. Viitattu 7.4.2011.  (englanniksi)
16. ↑  Top Singles - Volume 21, No. 17, June 15 1974 collectionscanada.gc.ca. Viitattu 7.4.2011.  (englanniksi)
17. ↑  Top Singles - Volume 21, No. 23, July 27 1974 collectionscanada.gc.ca. Viitattu 7.4.2011.  (englanniksi)
18. ↑  Charts-Surfer: Songsearch (Hakusanalla "Rebel Rebel") charts-surfer.de. Viitattu 7.4.2011.  (englanniksi)
19. ↑  David Bowie Allmusic allmusic.com. Viitattu 7.4.2011.  (englanniksi)

Aiheesta muualla
----------------

* David Bowie - Rebel Rebel (A Reality Tour) - livemusiikkivideo Youtubessa.